b'\n_START_ARTICLE_\nIvar N\xc3\xa6ss\n_START_SECTION_\nUtdannelse\n_START_PARAGRAPH_\nN\xc3\xa6ss gikk i murerl\xc3\xa6re i 1892\xe2\x80\x9395. I 1893\xe2\x80\x9396 studerte han ved Den kongelige tegneskole i Kristiania, og i 1900\xe2\x80\x9301 ved Victoria and Albert Museum i London. Han hadde ogs\xc3\xa5 en rekke stipender og utenlandsopphold.\n_START_SECTION_\nVirke\n_START_PARAGRAPH_\nN\xc3\xa6ss var ansatt hos Henrik Nissen i Kristiania i 1896\xe2\x80\x9399, og han arbeidet en stund i 1902 som assistent ved arkitektfirmaet til Charles Harrison Townsend i London. Deretter \xc3\xa5pnet han egen praksis i Kristiania og vant allerede samme \xc3\xa5r konkurransen om tegning av Frogner kirke._NEWLINE_N\xc3\xa6ss arbeidet innenfor flere stilarter og kan slik sett sies \xc3\xa5 operere innenfor historismen. Frogner kirke er middelalderinspirert, mens nyklassisisme og norske arkitekturtradisjoner fra 1700-tallet forekommer i andre bygg. Kun ett tilfelle av jugendstil er kjent: kommunehuset Elvarheim (1905) p\xc3\xa5 Elverum, som brant i 1940._NEWLINE_N\xc3\xa6ss tegnet ogs\xc3\xa5 byg\xc3\xa5rder samt flere villaer, inkludert sin egen. Fra hans innsats som jernbanearktekt stammer bygningene p\xc3\xa5 \xc3\xb8vre del av Treungenbanen (\xc3\xa5pnet 1913) samt bygningen for lokaltrafikk ved Oslos vestbanestasjon (1918\xe2\x80\x9320). Ellers er N\xc3\xa6ss ikke minst kjent for \xc3\xa5 ha tegnet en rekke skoler, deriblant folkeskoler og landbruksskoler. Han tegnet ogs\xc3\xa5 m\xc3\xb8bler, og han skrev om arkitektur._NEWLINE_N\xc3\xa6ss hadde en rekke tillitsverv og ble tildelt flere utmerkelser.'